Geert Wilders at Restoration Weekend | Frontpage Mag
Tags: Freedom, Geert Wilders', Islamization, Restoration Weekend Aanskou jou Koning!
On Mei 23, 2013 By baptistekerkkemptonparkIn God,Soewereiniteit
“1 Die HERE is Koning; Hy is met hoogheid bekleed. Die HERE is bekleed, Hy het Hom met sterkte gegord. Ook staan die wêreld vas, sodat dit nie wankel nie. 2 Vas staan u troon van ouds af; van ewigheid af is U. 3 Die riviere, o HERE, het verhef, die riviere het hulle gebruis verhef; die riviere verhef hulle geraas! 4 Meer as die gebruis van groot, geweldige waters, van die golwe van die see, is die HERE geweldig in die hoogte! 5 U getuienisse is baie betroubaar. Heiligheid pas by u huis, HERE, tot in lengte van dae!” (Psalm 93:1-5).
Vandag word baie lande demokraties regeer. In antieke tye het konings soewerein regeer. Ons moet dit in gedagte hou wanneer ons Psalm 93 lees: God heers soewerein oor alles en almal: “Die Here is Koning” (v.1a). “Die HERE het sy troon in die hemel gevestig, en sy koninkryk heers oor alles.” (103:19). Die Messias sal as Koning oor die nasies regeer: “Eis van My, en Ek wil nasies gee as u erfdeel en die eindes van die aarde as u besitting…Want die koninkryk behoort aan die HERE, en Hy heers oor die nasies.” (2:8, 22:29).
In die evangelies lees ons hoe Jesus selfs tydens sy aardse bediening soewerein was oor alles. Hy het die wind en die golwe beheer. Die duiwels het sy opdragte uitgevoer. Hy het gered wie Hy wou (sien Lukas 10:21-22). Hy het mag gehad oor siekte en kon mense gesondmaak. Hy het dooies opgewek en het in sy opstanding die dood oorwin. Hy was soewerein oor sy vyande: Toe hulle besluit het om Hom nie tydens die Paasfees gevange te neem nie, het Hy besluit dat hulle dit tydens die Paasfees móés en sóú doen om die Skrif te vervul (Matteus 26:5). Jesus is soewerein oor die toekoms. Hy het oor sekere toekomstige dinge geprofeteer, en dit het presies gebeur soos wat Hy voorspel het. Jesus is soewerein oor konings. Toe Hy nuus ontvang dat Herodes Hom wou doodmaak, het Hy duidelik gemaak dat Hy eers sý planne sou volbring, en self die tyd van sy dood sou bepaal: “En op dieselfde dag het sommige van die Fariseërs na Hom gekom en vir Hom gesê: Gaan weg en vertrek hiervandaan, want Herodes wil U om die lewe bring. En Hy het vir hulle gesê: Gaan vertel daardie jakkals: Kyk, Ek dryf duiwels uit en maak gesond, vandag en môre, en op die derde dag is Ek klaar.” (Lukas 13:31-32). Hy is soewerein oor sonde. Dit het Hy bewys deur daarmee af te reken aan die kruis.
Omdat Hy in beheer is kan ons harte gerus wees – al lyk dit vir jou of jy, die regering of jou omstandighede buite beheer is; al is daar mense wat sê dat die duiwel los is. Die psalmis gee vir ons ses beskrywings van die soewereine Hemelkoning.
Sy majestieuse kleed (v.1a)
Salomo se koninklike heerlikheid en majesteit word in die Ou Testament vermeld. Geen koning was ryker as hy nie. Maar die Messias se koninklike kleed en majesteit is sonder gelyke. Hy is met hoogheid bekleed (v.1a). Jesaja beskryf Hom as die verhewe Koning; die een wie se soom van sy kleed die hele tempel vul (Jesaja 6). Johannes beskryf Hom en sy heerlikheid as volg: “Toe draai ek my om, om te sien watter stem met my gespreek het; en toe ek my omgedraai het, sien ek sewe goue kandelaars, en tussen die sewe kandelaars Een soos die Seun van die mens met ‘n kleed aan wat tot op die voete hang, en gegord om die bors met ‘n goue gordel. Sy hoof en hare was wit soos wit wol, soos sneeu, en sy oë soos ‘n vuurvlam, en sy voete soos blink koper wat gloei soos in ‘n oond, en sy stem soos die stem van baie waters. En in sy regterhand het Hy sewe sterre gehou, en ‘n skerp tweesnydende swaard het uit sy mond uitgegaan, en sy aangesig was soos die son wat skyn in sy krag.” (Openbaring 1:12-16). Charles Spurgeon sê: “He is not [clothed] with emblems of majesty, but with majesty itself, everything which surrounds him is majestic.” (Treasury of David, kommentaar op Psalm 93:1).
Die Psalmis herhaal in v.1 die woord ‘bekleed’ om God se majesteit te beklemtoon. Ons weet dat Christus aan die kruis geen kleed aangehad het nie – sy klere was verdeel. Maar nou is Hy bekleed met majesteit en ‘n gordel van sterkte (v.1a). Die gordel het ‘n soldaat se wapenrusting aanmekaar gehou. Dit was die plek waar hy sy swaard in die skede gebêre het. Die feit dat die Hemelse Koning ‘n gordel van krag het, wys vir ons dat Hy ‘n Koning is wat oorlog maak en oorwin. Die Psalms beskryf dit elders so: “Die HERE het tot my Here gespreek: Sit aan my regterhand, totdat Ek u vyande maak ‘n voetbank vir u voete.” (110:1). En Jesaja sê van die Messias: “En geregtigheid sal die gordel van sy lendene en trou die gordel van sy heupe wees.” (Jesaja 11:5).
Trek hierdie wapenrusting aan wanneer jy teen die duiwel en sy magte staan. Saul se wapenrusting het nie vir Dawid gepas toe hy teen Goliat moes veg nie. Maar Jesus se wapenrusting sal jou pas. Daarom praat Efesiërs 6 van die volle wapenrusting van God wat ons moet aantrek. Hou goeie moed in jou stryd teen sonde en Satan, en stry in die Here se krag. Die oorwinning oor die vyand is immers reeds behaal aan die kruis (Johannes 19:30, Kolossense 2:15).
Sy onbeweeglike werk (v.1b)
In die laat 1990’s (as ek die dekade reg onthou) het die media ons bang gemaak deur te sê dat daar ‘n meteoriet is wat die aarde gaan tref. Hierdie idees kom van films soos Armageddon af, en nie van die wetenskap nie. God se troon staan vas (v.2). Hy regeer (v.1a). En daarom staan die aarde ook vas (v.1b). “Sê onder die volke: Die HERE is Koning! Ook staan die wêreld vas, sodat dit nie wankel nie. Hy sal die volke regverdig oordeel.” (96:10). Omdat hierdie dinge so is, hoef ons nie bang te wees vir die propaganda van globale verhitting, vir meteoriete, of vir ‘n derde wêreld oorlog wat die aarde gaan uitwis nie. Die God wat alles gemaak het, onderhou dit en sal dit eendag herskep (Kolossense 1:16-17, Openbaring 21:1).
Sy ewige troon (v.2)
Aardse konings het voorgangers. En aardse konings sterf en het opvolgers. God se troon staan van ouds af en Hy sal vir ewig regeer (v.2). Sy troon het geen voorgangers of opvolgers nie. “U troon, o God, is vir ewig en altyd; die septer van u koninkryk is ‘n regverdige septer.” (45:7). “Voordat die berge gebore was en U die aarde en die wêreld voortgebring het, ja, van ewigheid tot ewigheid is U God.” (90:2). Al die werkwoorde in v.1a staan in ‘n perfektum, en wys vir ons dat dit ‘n afgehandelde saak in die hede is: God is Koning en Hy regeer. Geen vyand kan God onttroon en sy kroon steel nie. Erken God se heerskappy. Buig voor sy troon (ook in gebed). Moenie jou hand in rebellie teen sy troon oplig nie. Bid eerder met respek: “Laat U Koninkryk kom” (Matteus 6:10).
Sy onvergelykbare mag (v.3-4)
In Noag se tyd het God ‘n vloed gestuur wat die hele aarde verwoes het. God het sy mag by die Rooi See gewys toe Hy die Israeliete droogvoets daardeur laat trek het. Ons sien nou nog God se mag in tsunami’s wat stede platvee. God heers oor die see en sy magtige waters. Die drievoudige ‘verheffing’ van die waters in v.3 beklemtoon hierdie mag. God is magtiger as die sterke see: “Meer as die gebruis van groot, geweldige waters, van die golwe van die see, is die HERE geweldig in die hoogte!” (v.4). “Die HERE het gesit oor die Watervloed; ja, die HERE sit as Koning tot in ewigheid.” (29:10). “U heers oor die trotsheid van die see; as sy golwe hulle verhef, bring U hulle tot bedaring.” (89:10).
God heers ook oor die nasies wat soos die see in sy ore raas, maar niks aan Hom kan doen nie. Sy vyande is soos honde wat blaf maar nie byt nie. “Waarom woel die nasies en bedink die volke nietige dinge? Die konings van die aarde staan gereed, en die vorste hou saam raad teen die HERE en teen sy Gesalfde en sê: Laat ons hulle bande stukkend ruk en hulle toue van ons afwerp! Hy wat in die hemel woon, lag; die Here spot met hulle.” (2:1-4). “Laat sy waters bruis, laat hulle skuim; laat die berge bewe deur sy onstuimigheid! …Nasies het gebruis, koninkryke het gewankel; Hy het sy stem verhef; die aarde bewe.” (46:4, 7). Psalm 65:8 praat van die Here “wat die gebruis van die seë stilmaak, die gebruis van hulle golwe en die rumoer van die volke”. Jesaja sê: “Maar die goddelose is soos ‘n onstuimige see; want dit kan nie tot rus kom nie, en sy waters gooi slyk en modder op.” (Jesaja 57:20). Verlede jaar het Julius Malema baie geraas gemaak en moles veroorsaak. Waar is hy nou? Moet dan nie mense vrees nie, maar die God wat magtiger is as die geraas van die golwe en die rumoer van die nasies.
Sy betroubare getuienisse (v.5a)
Ons sê van ‘n vaste verordening dat dit so vas is soos die wet van die Meders en die Perse. God se getuienisse is nog vaster as dit (v.5a). Alles wat God bepaal doen Hy. Niks kan Hom keer nie. “Alles wat die HERE behaag, doen Hy, in die hemel en op die aarde, in die seë en al die dieptes.” (135:6). “En al die aardbewoners word as niks geag nie, en na sy wil handel Hy met die leër van die hemel en die bewoners van die aarde, en daar is niemand wat sy hand kan afslaan en vir Hom kan sê: Wat doen U nie?” (Daniel 4:35). Paulus sê dat God “alles werk volgens die raad van sy wil” (Efesiërs 1:11).
Ook as die Here iets profeteer, gebeur dit in die fynste detail soos Hy gesê het. Sy getuienisse is waarlik baie betroubaar. God is getrou, waaragtig en onveranderlik. Sy getuienisse en verbond is vir ons ‘n Boek neergeskryf: die Bybel. Psalm 19:8 bevestig dat hierdie getuienisse baie vas en betroubaar is. As God se getuienisse dan so betroubaar is, kan jy glo dat die beloftes van die Bybel waar is. En as die dinge wat God oor die Messias se eerste koms voorspel het alles gebeur het, beter jy die Skrif se beloftes oor die wederkoms glo – dit sal gebeur! Moenie die betroubare Bybel betwyfel, of jou eie ondervindings en redenasies bo die Bybel stel nie. Petrus het gesê dat die Skrif meer betroubaar as sy eie wonderlike ervarings was (2 Petrus 1:16-21).
Sy heilige huis (v.5b)
Nadab en Abihu het rondgespeel voor die wierookaltaar (Levitkus 10:1). Hulle het uit hulle eie besluit om iets te offer (in oortreding van Eksodus 30:9). Dit mag selfs wees dat hulle dronk was (Levitikus 10:8-9). God het hulle doodgemaak hiervoor (Levitikus 10:2). Waarom die drastiese optrede? “Toe sê Moses vir Aäron: Dit is dit wat die HERE gespreek het deur te sê: In die wat naby My is, wil Ek My as die Heilige laat ken, en voor die oë van die hele volk wil Ek My verheerlik. Maar Aäron het stilgebly.” (Levitikus 10:3). God het die Korintiërs siek laat word en doodgemaak toe hulle dronk geword het van die nagmaalwyn, en so die nagmaal ontheilig het (1 Korintiërs 11:30). God is heilig; uniek. Ons moet dan ook heilig wees wanneer ons Hom aanbid. Doen afstand van jou sonde wanneer jy bid, sy Woord lees, die nagmaal gebruik en lewe (1 Timoteus 2:8, 1 Petrus 1:15-16, 2:1-2). “Heiligheid pas by u huis, HERE, tot in lengte van dae!” (v.5b). “Gee aan die HERE die eer van sy Naam; aanbid die HERE in heilige sieraad!” (29:2).
Heilige aanbidding pas nie net by die Ou Testamentiese tempel nie, maar ook by gelowiges wat deel uitmaak van die Nuwe Testamentiese tempel: “As iemand die tempel van God skend, sal God hom skend; want die tempel van God is heilig, en dit is julle.” (1 Korintiërs 3:17). Wees ook vir ewig heilig voor God in sy hemelse huis – tot in lengte van dae (v.5b, 23:6). Ons kan nie die Here op ‘n lawwe manier aanbid nie. Ons lewe en aanbidding moet ‘n refleksie wees van Sy heiligheid. Aanbid Hom as die verhewe Here. Ook ons liede en hulle wysies moenie oppervlakkig wees nie, maar laat ons met eerbied, ontsag, vrees en respek kom – meer as voor die grootste koning op aarde. En as jy onheilig is met sonde, kan jy nuut en heilig word deur die Heilige Gees en die bloed van Jesus Christus: “En dit was sommige van julle (vuil sondaars); maar julle het jul laat afwas, maar julle is geheilig, maar julle is geregverdig in die Naam van die Here Jesus en deur die Gees van onse God. (1 Korintiërs 6:11).
On Mei 19, 2013 By baptistekerkkemptonparkIn Christelike lewe
“13 Julle is die sout van die aarde, maar as die sout laf geword het, waarmee sal dit gesout word? Dit deug nêrens meer voor as om buite gegooi en deur die mense vertrap te word nie. 14 Julle is die lig van die wêreld. ‘n Stad wat bo-op ‘n berg lê, kan nie weggesteek word nie; 15 en ‘n mens steek ook nie ‘n lamp op en sit dit onder die maatemmer nie, maar op die staander, en dit skyn vir almal wat in die huis is. 16 Laat julle lig só skyn voor die mense, dat hulle julle goeie werke kan sien en julle Vader wat in die hemele is, verheerlik.” (Matteus 5:13-16).
Wie is ons? (v.13-15)
As jy rou vleis in jou garage ophang, sal dit na ‘n paar dae vrot word. Maar as jy genoeg growwe sout invryf, sal dit smaaklike biltong wees. Die sout dien as ‘n perserveermiddel. Dieselfde kan gesê word van bokkems (vis ‘biltong’). En dit is presies wat Jesus van ons sê: [a] Julle is die sout van die aarde (v.13). Mense in Jesus se tyd het nie vrieskaste gehad om vleis in te hou nie. Hulle het sout gebruik om hulle goedere te perseveer. Sout is ook as medisyne gebruik (ek kry gereeld koorsblare en weet dat sout goeie medisyne is). Die wêreld is ‘n verrotte plek, maar dit sou veel erger gewees het sonder Christene. Dink maar aan iemand wat wil skinder of ‘n vuil grap wil vertel, en dadelik stilbly wanneer jy daar aankom.
Christene het ‘n groot invloed in die wêreld (onderstaande inligting verkry uit Alvin Schmidt, How Christianity Changed the World, Zondervan, GRAND RAPIDS, 2001, 2004):
Dit was deur die Christelike invloed van Basil (369 n.C.) wat hospitale tot stand gekom het.
Die Hindu’s het weduwees saam met hulle mans verbrand. Maar deur die Christelike invloed van William Bentinck (1829) is dit gestaak.
Weeshuise en oue tehuise het ontstaan as gevolg van Christenskap.
Publieke skole ook (deur Martin Luther).
Friedrich Froebel wou sien dat kinders van kleins af die evangelie moes leer, en het kindergartens (kleuterskole) begin.
Epee se begeerte was dat dowe mense die evangelie moes ‘hoor’, en het vingertaal vir dowes ontwikkel (1775). So het Louis Braille vir blindes gedoen deur braille-skrif (1834).
Die Grieke het baie dinge in die natuur as gode beskou, en wou dit nie navors nie. Christene het geweet dat daar net een God is en dat die res geskep is. Deur húlle invloed het wetenskaplike navorsing gevorder.
Slawerny en slawehandel is deur William Wilberforce (en sy Christelike wêreldbeskouing) stopgesit.
Guido van Arezzo (995 n.C.) wou graag musiek op papier kon neerskryf, sodat die geslagte wat kom God kon aanbid. Hy het bladmusiek ontwikkel.
Christene het onthou dat God wil hê ons moet die tyd uitkoop. Op ‘n bewolkte dag kon hulle sonhorlosies nie die tyd aandui nie. Gevolglik het hulle meganiese horlosies ontwerp (ja, dis te danke aan Christenskap dat ons duur Swiss horlosies het!).
Vandag geniet die wêreld publieke feesdae soos Kersfees en Paasfees as gevolg van Christenskap. Agt dae ná sy geboorte is Jesus besny. Daarom vier ons 1 Januarie as óns nuwe jaar.
Ons hele kalender wentel rondom Jesus se geboorte (v.C. en n.C. – selfs al was daar ‘n berekeningsfout met Jesus se geboortejaar, is die fokus steeds op Christus as die middelpunt van die geskiedenis).
‘n Bietjie sout maak ‘n groot verskil vir perservering en smaak. En daarom moet ons nie toelaat dat die sout laf en nutteloos word nie (v.13). John MacArthur skryf: “Pure salt cannot lose its flavor or effectiveness, but the salt that is common in the Dead Sea area is contaminated with gypsum and other minerals and may have a flat taste or be ineffective as a preservative. Such mineral salts were useful for little more than keeping footpaths free of vegetation.” (MacArthur Study Bible, kommentaar op Matteus 5:13). So is ‘n Christen sonder invloed: nutteloos (v.13). En dit is nie te moeilik om jou invloed te verloor nie: wees onheilig, kla soos die res, lewer slegte werk, staak, steel tyd by die werk deur vroeg huistoe te gaan, en moenie getuig van Jesus en sy evangelie nie. “The purpose of salt is to fight deterioration, and therefore it must not itself deteriorate.” (D.A. Carson, Sermon on the Mount, Paternoster, CARLISLE, 1978, 1998, 2002, p.34).
Dit is nie net sendelinge of predikante wat ‘n verskil kan maak in die wêreld nie. God gebruik oor en oor die Christen in die bank om ‘n verskil te maak. Fanny Crosby het tien duisend gesange geskryf. Susannah Wesley was ‘n godvresende ma wat vir John en Charles Wesley grootgemaak het. Charles het duisende gesange geskryf en onder John se prediking het skares tot bekering gekom. William Wilberforce was ‘n Christen in die parlement (ek het reeds na hom verwys). C.S. Lewis was ‘n dosent in Engels. Sy invloed strek wyd (al het hy party vreemde idees gehad). Ek ken ‘n kerk in Gauteng wat ‘n groot impak maak in die wêreld – nóg ‘n voorbeeld van ‘gewone’ Christene wat ‘n verskil maak.
[b] Julle is die lig van die wêreld (v.14-15). Openbaring 1:20 beskryf die kerk as sewe goue kandelare. En wat anders doen kandelare as om lig te gee? Natuurlik is ons maar net die maan wat die son reflekteer. Ons is nie die bron van hierdie lig nie. Jesus is. Hý is die Lig van die wêreld (Johannes 8:12) en ons die spieël wat sy lig weerkaats (v.14). Paulus sê: “Want vroeër was julle duisternis, maar nou is julle lig in die Here – wandel soos kinders van die lig.” (Efesiërs 5:8, eie beklemtoning). Die wêreld is duisternis as gevolg van sonde. Ongelowiges hou nie daarvan om in die lig te lewe nie, omdat dit hulle sonde uitwys (Johannes 3:20, 2 Korintiërs 6:14). En daarom sal hulle jou ook haat en vervolg soos wat Jesus in die konteks van v.10-12 sê: “Salig is die wat vervolg word ter wille van die geregtigheid, want aan hulle behoort die koninkryk van die hemele. Salig is julle wanneer die mense julle beledig en vervolg en valslik allerhande kwaad teen julle spreek om My ontwil. Verbly en verheug julle omdat julle loon groot is in die hemele; want so het hulle die profete vervolg wat voor julle gewees het.”
‘n Man het saam met Billy Graham, Jack Niklaus en die President van die V.S.A. gholf gespeel. Ná die rondte was hy woedend. “Ek het nie nodig gehad dat Billy Graham vir 18 putjies godsdiens in my keel hoef af te gedruk het nie!” het hy vir sy vriend gesê. “Sjoe, Billy was ‘n bietjie hard op jou, né?” het sy vriend gereageer. “Nee, eintlik het Billy niks gesê nie,” het hy in skaamte erken, “ek het net ‘n slegte dag gehad.” Jy sien, net die feit dat hy geweet het Billy Graham is ‘n prediker, het hom skaam laat voel oor sy sondige lewe.
Christene is ‘n stad op ‘n berg (v.14). In die era van elektrisiteit verstaan ons dit nie heeltemal nie. In Gauteng kan ons nie die sterre ordentlik sien nie – die stad se lig verhinder dit. My broer bly in Secunda. SASOL se ligte weerkaats teen die wolke en maak dat dit ‘n oranje skynsel afgee. Sy haan kraai in die middel van die nag omdat hy dink dat die son opkom. In ons dag kan jy tot 200 kilometer van ‘n stad af wees, en die lig van daardie stad kan nogsteeds jou visie verhinder (of help – afhangend van wat jy wil doen). Dit is nie so donker soos wat dit sóú wees sonder die gereflekteerde lig van die stad nie. In Jesus se tyd was ‘n stad van myle af sigbaar (en het dit die reisiger gehelp) in die duisternis van die woestyn.
Wat is die les? Geen heilige persoon kan onopgemerk bly en soos ‘n lamp onder ‘n maatemmer wees nie. Die Christen is soos ‘n stad op ‘n berg of soos ‘n olielamp op ‘n staander in die huis. Onthou dat die huise nie groot glas vensters gehad het wat lig deurgelaat het nie. Daar was klein openinge in die muur, en gevolglik was ‘n huis selfs in die dag redelik donker binne. Wanneer ‘n mens dan ‘n olielamp opgesteek het, sou dit die ganse een-vertrek huis verlig het (v.14-15). Soos hierdie lig kan ons goeie werke eenvoudig nie weggesteek word nie: “Net so is ook die goeie werke baie duidelik, en ook die wat anders is, kan nie weggesteek word nie.” (1 Timoteus 5:25). Jy hoef nie uit jou pad uit te gaan voordat mense jou opmerk nie. Wees net ‘n lojale Christen, en mense sal nie anders kan as om jou op te merk nie. Jy hoef byvoorbeeld nie ‘n Christelike koffiewinkel of werkswinkel oop te maak nie. Wees net ‘n goeie Christen by jou werk, en mense sal dit agterkom. Ek het vir ‘n prediker by ‘n konferensie gevra: “Hoe kan ek in my woonbuurt ‘n Christelike wêreldbeskouing uitleef, sodat mense dit opmerk? Wat moet ek doen?” Sy antwoord het my getref: “Jy hoef niks spesiaal te doen nie. Wees net ‘n Christen en mense sal dit raaksien.” Wees heilig waar jy leef en beweeg. Wanneer mense dit sien sal hulle die Vader wat in die hemel is verheerlik (v.16).
Wat moet ons doen? (v.16)
Gideon het God in die nag gehoorsaam, omdat hy bang was vir die gevolge (Rigters 6:27). Nikodemus ook (Johannes 3). Ons moenie bang wees om in die openbaar gehoorsaam te wees nie. Ons moet ons lig voor die mense skyn (v.16). Ons doen dit deur die evangelie te deel by die werk, ‘n openlike stand in te neem teen aborsie en ‘ja’ te sê vir lewe. Jy doen dit deur ‘n etiese stand in te neem by die werk: moenie oneerlike besigheid doen of vir kliënte lieg nie. Skyn jou lig voor mense deur nie skaam te wees om vir die kos te dank in ‘n restaurant nie (moet net nie skynheilig wees nie). Skyn jou lig voor die mense deur ‘n godvresende huwelik- en gesinslewe, deur te werk wanneer ander staak, en deur jouself te verskoon wanneer ander dronk word by die werksbraai.
Jou goeie werke is werke van die lig: reinheid, tevredenheid, eensgesindheid, nugterheid, selfbeheersing, en waarheid. Die Skrif sê: “Die nag het ver gevorder en dit is amper dag. Laat ons dan die werke van die duisternis aflê en die wapens van die lig aangord. Laat ons welvoeglik wandel soos in die dag, nie in brassery en dronkenskap, nie in ontug en ongebondenheid, nie in twis en nydigheid nie. Maar beklee julle met die Here Jesus Christus, en maak geen voorsorg vir die vlees om sy begeerlikhede te bevredig nie.” (Romeine 13:12-14). “Want vroeër was julle duisternis, maar nou is julle lig in die Here—wandel soos kinders van die lig. Want die vrug van die Gees bestaan in alle goedheid en geregtigheid en waarheid.” (Efesiërs 5:8-9). “Julle is almal kinders van die lig en kinders van die dag; ons is nie van die nag of die duisternis nie. Laat ons dan nie slaap soos die ander nie, maar laat ons waak en nugter wees. Want die wat slaap, slaap in die nag; en die wat dronk word, is in die nag dronk. Maar laat ons wat van die dag is, nugter wees, met die borswapen van geloof en liefde aan, en as helm die hoop op die saligheid.” (1 Tessalonisense 5:5-8).
As gelowiges moet ons altyd afstand doen van sonde, omdat dít die lig probeer uitdoof. Johannes sê: “As ons sê dat ons met Hom gemeenskap het en in die duisternis wandel, dan lieg ons en doen nie die waarheid nie. Maar as ons in die lig wandel soos Hy in die lig is, dan het ons gemeenskap met mekaar; en die bloed van Jesus Christus, sy Seun, reinig ons van alle sonde… As ons ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig.” (1 Johannes 1:6-7, 9).
Hoekom moet ons goed doen? Ons moenie goed doen om die guns van mense te probeer kry nie, maar eerder sodat hulle God sal eer en erken as die ware lig (v.16, 6:1-18, 1 Johannes 1:5). Die vrug wat ons dra moet die Vader verheerlik (sien Johannes 15:8, Filippense 1:11, 2:10-11). Toe die Indiane tot bekering kom, het hulle God verheerlik oor die boodskap en goeie werke van David Brainerd. Petrus sê: “en hou julle lewenswandel onder die heidene skoon, sodat as hulle van julle kwaad spreek soos van kwaaddoeners, hulle op grond van die goeie werke wat hulle aanskou, God kan verheerlik in die dag van besoeking.” (1 Petrus 2:12).
Net Christene kan ware goeie werke doen. Die ongelowige doen goed om raakgesien te word, sy gewete te sus of selfregverdig te wees. Net die gelowige kan dit doen omdat hy God wil verheerlik. Ons roem dan nie in onsself wanneer ons goed doen nie, maar ons verheerlik God (v.16). Ons goeie werke kom immers van Hóm af (Galasiërs 5:22-23, Efesiërs 2:10). Jesus het gesê: “So ook julle, wanneer julle alles gedoen het wat julle beveel is, sê dan: Ons is onverdienstelike diensknegte, want ons het gedoen wat ons verplig was om te doen.” (Lukas 17:10).
On Mei 2, 2013 By baptistekerkkemptonparkIn Gebed,God
“17 Hoe kosbaar is dan vir my u gedagtes, o God! Hoe geweldig is hulle volle som nie! 18 Wil ek hulle tel, hulle is meer as die sand; word ek wakker, dan is ek nog by U. 19 o God, as U tog maar die goddelose wou ombring! En julle manne van bloed, gaan van my af weg! 20 Hulle wat arglistig teen U spreek, u Naam ydellik verhef—u teëstanders! 21 HERE, sou ek dié nie haat wat vir U haat, en ‘n afsku hê van die wat teen U opstaan nie? 22 Ek haat hulle met ‘n volkome haat; vyande is hulle vir my! 23 Deurgrond my, o God, en ken my hart; toets my en ken my gedagtes; 24 en kyk of daar by my ‘n weg is van smart, en lei my op die ewige weg!” (Psalm 139:17-22).
Oneindig is? (verse 17-18)
Charles Spurgeon het vertel van Alepius (ek praat onder korreksie – ek het dit êrens raakgelees, maar kon nie die bron opspoor nie en Google kon my nie help nie) wat die Drie-Eenheid aan sy gemeente wou verduidelik. Daardie week het hy gedink en studeer. Hy het langs die strand gaan loop en gesien hoe ‘n seuntjie met ‘n lepel seewater skep in ‘n gat wat hy in die sand gemaak het. “Wat doen jy?” het Alepius gevra. “Ek gaan die hele oseaan met die lepel in daardie gat skep,” het die seuntjie geantwoord. “Dis onmoontlik,” het Alepius gesê. “Wel, ek staan ‘n groter kans as jy wat komende Sondag vir ons die Drie-Eenheid wil verduidelik.”
God se gedagtes is moeilik, skaars, meer in getal as die sand van die see, oneindig, geweldig, waardevol, en magtig. Dawid sê: “Hoe kosbaar is dan vir my u gedagtes, o God! Hoe geweldig is hulle volle som nie! Wil ek hulle tel, hulle is meer as die sand; word ek wakker, dan is ek nog by U.” (v.17-18). In Psalm 40:6 sê hy: “Groot dinge het U gedoen, HERE my God—u wonders en gedagtes vir ons; niemand kan met U vergelyk word nie. Wil ek dit verkondig en uitspreek, dan is dit te veel om te vertel.” Psalm 92:6 sê: “Hoe groot is u werke, o HERE; baie diep is u gedagtes!” En 147:4-5: “Hy bepaal die getal van die sterre; Hy gee hulle almal name. Onse Here is groot en ryk aan krag; sy verstand is oneindig.” Oor Jesus se werke sê Johannes 21:25: “En daar is nog baie ander dinge wat Jesus alles gedoen het; maar as hulle een vir een beskrywe moes word, sou die wêreld self, dink ek, die geskrewe boeke nie bevat nie.”
God se werke en gedagtes is kosbaar in kwaliteit en kwantiteit; in diepte en in breedte. Vir Dawid is God se kosbare gedagtes die eerste en laaste ding waaraan hy in die dag dink: “Wil ek hulle tel, hulle is meer as die sand (asof hy aan die slaap raak as hy dit probeer tel); word ek wakker, dan is ek nog by U.” (v.18). Ook wanneer hy die slaap van die dood slaap, word hy wakker by die Here (v.18, vgl. 17:15). Net soos Dawid in v.18, verstaan Paulus dat die dood ons na Christus toe neem, en dat dit ons nie van Hom kan skei nie: “Want vir my is die lewe Christus en die sterwe wins…Want ek word van weerskante gedring: ek het verlange om heen te gaan en met Christus te wees, want dit is verreweg die beste… Want ek is versekerd dat geen dood…ons sal kan skei van die liefde van God wat daar in Christus Jesus, onse Here, is nie.” (Filippense 1:21, 23, Romeine 8:38-39). Daar bestaan nie iets soos sieleslaap nie. Stuart Olyott vertel hoe hy dood neergeslaan het by die etenstafel. Natuurlik was hy nie dood nie, want hy kon die storie vir ander vertel. Maar almal het gedink hy is dood. ‘n Paar nuuskierige mense het gevra wat hy ervaar het. “Niks nie,” was sy antwoord, “en dit is hoe ek weet ek was nie dood nie, want as jy dood is verloor jy nie jou bewussyn nie; jy is dadelik by die Here.” Dít is Dawid se punt in v.18: as jy doodgaan word jy dadelik wakker by die Here.
Dink soos Dawid: diep gedagtes oor God. Moenie plek maak vir sondige, verwarrende, twyfelagtige, kwaai, haatlike, wellustige, angstige, hoogmoedige gedagtes nie. As God oneindig is moet jy Hom loof vir sy kosbare gedagtes. Memoriseer, oordink, en bestudeer die gedagtes van sy karakter soos geopenbaar in die Skrif.
Heilig is? (verse 19-22)
Martin Luther het ‘n vurige passie gehad om die kerk te hervorm en korrupte strukture op hulle kop te keer. Disederius Erasmus wou met ‘n verdraagsame louheid die bestaande strukture suiwer. Die verskil tussen hierdie twee manne was duidelik. Dawid sou Luther se passie gedeel het en Erasmus s’n verag het.
Dawid het ‘n passievolle haat gehad vir alles en almal wat teen God se karakter was, en daarteen gebid. Hy het nie self wraak geneem nie, maar gevra dat Gód sou: “O God, as U tog maar die goddelose wou ombring! En julle manne van bloed, gaan van my af weg!” (v.19). Hy het presies gedoen wat Romeine 12:19 leer: “Moenie julle wreek nie, geliefdes, maar gee plek vir die toorn; want daar is geskrywe: Aan My kom die wraak toe, Ek sal vergeld, spreek die Here.” Sy begeerte was reg. Hy het gevra dat dié wat moord pleeg (v.19b) regverdig vergeld moes word met die doodstraf (v.19a). Dawid was die koning en kon dus God se wraak uitvoer op dié wat die wet oortree het. Sy vyande het God se Naam gelaster, en as koning het hy geweet die wet vereis dat hulle gestenig moes word (sien Levitikus 24:10-16): “Hulle wat arglistig teen U spreek, u Naam ydellik verhef—u teëstanders!” (v.20). “Jy mag die Naam van die HERE jou God nie ydellik gebruik nie, want die HERE sal die een wat sy Naam ydellik gebruik, nie ongestraf laat bly nie.” (Eksodus 20:7). In die Nuwe Testament lees ons dat God sulke mense sal oordeel: “om gerig te hou oor almal en al die goddelose mense onder hulle te straf oor al hulle goddelose werke wat hulle goddelooslik gedoen het, en oor al die harde woorde wat die goddelose sondaars teen Hom gespreek het.” (Judas 15). Dawid vra dat God sulke mense voor hom wegneem (v.19). En Jesus sal op die oordeelsdag dieselfde sê: “Gaan weg van My, julle wat die ongeregtigheid werk!” (Matteus 7:23).
“Maar sê die Nuwe Testament nie jy moet jou vyande liefhê nie?”, wonder iemand. “Ja, en nogal radikaal ook,” antwoord iemand anders terwyl hy by Lukas 6:27-36 oopmaak. ‘n Meisie in my jeuggroep was geskok toe die predikant vurig van die kansel af sê: “Ek haat Rooms-Katolisisme.” Ek het gehoor hoe ‘n prediker sê: “Ek haat vals leraars.” Óns sou eerder wou sê: “Wees lief vir die vals leraar, maar haat sy valsheid. Wees lief vir jou vyande, maar haat hulle vyandskap.” Dit is nie wat Dawid gedoen het nie. Hy het sy vyande gehaat en teen hulle gebid: “HERE, sou ek dié nie haat wat vir U haat, en ‘n afsku hê van die wat teen U opstaan nie? Ek haat hulle met ‘n volkome haat; vyande is hulle vir my!” (v.21-22). God self sê dat Hy sy vyande haat: “U haat al die werkers van ongeregtigheid…Moet ‘n mens die goddelose help, en het u lief die wat die HERE haat?” (Psalm 5:5, 2 Kronieke 19:2). Jesus sal die goddelose hel toe stuur (Matteus 25:41). Sekerlik sou Hy dit nie doen as Hy nét liefde gevoel het vir hulle nie?
Hoe verduidelik ‘n mens hierdie dinge? Ons weet dat Dawid sý vyande liefgehad het. Hy het nooit sy hand teen Saul opgetel nie, en het getreur toe hy dood is. Soos Saul, wou Dawid se seun Absolom hom doodgemaak het. Dawid het bitterlik gehuil toe Absolom dood is. Simei het vir Dawid gevloek. Dawid het hom nie teruggekry nie, maar vergewe. Dan is dit nie sy eie vyande wat hy haat nie. Volgens v.21-22 haat Dawid God se vyande en beskou hy hulle as sy eie. Dawid se Here het dieselfde gedoen toe Hy op aarde was. Toe mense teen Hom opgestaan het, het Hy nie terugbaklei nie, maar vergewe (Lukas 23:34, 1 Petrus 2:23). Maar toe mense sy Vader se eer aangetas het, het Jesus met ywer gegloei en hulle met ‘n sweep uit die tempel uitgedryf (Johannes 2:15-17). Dawid het ‘n vurige ywer vir die Here en sy Naam gehad; dit is nie dieselfde as kwaadwillige vergelding nie.
Toets jou eie hart. Wat haat jy meer: wanneer mense dinge teen jóú of teen Gód sê en doen? Iemand wat ‘n volkome haat het vir valsheid en God se vyande bewys daardeur dat hy ‘n diep liefde vir Jesus het. ‘n Verdraagsame aanvaarding van lasteraars wys dat jy geestelik lou en wêreldsgesind is. Jy mag en moet bid teen God se vyande. Moenie self wraak neem nie, maar vra dat God dit sal doen.
Alwetend is? (verse 23-24)
Dawid het geweet dat die boosheid nie net buite hom is nie (v.19-22), maar ook binne-in hom (v.23-24). Daarom vra hy dat God sy hart en motiewe moet deursoek: het hy regtig uit liefde vir God teen die vyande gebid, of was dit uit persoonlike bitterheid (v.19-22)? Hy vra dat die Here hom moet deursoek, toets, en reghelp: “Deurgrond my, o God, en ken my hart; toets my en ken my gedagtes; en kyk of daar by my ‘n weg is van smart, en lei my op die ewige weg!” (v.23-24).
God ken jou beter as wat jy jouself ken (v.23-24). Jeremia sê: “Bedrieglik is die hart bo alle dinge, ja, verdorwe is dit; wie kan dit ken? Ek, die HERE, deursoek die hart, toets die niere, om aan elkeen te gee na sy weë, volgens die vrug van sy handelinge.” (Jeremia 17:9-10). God ken jou angstige gedagtes (dit is letterlik van v.24a beteken). ‘n Ander Psalm sê: “As my gedagtes binne-in my vermenigvuldig, dan verkwik u vertroostinge my siel.” (Psalm 94:19). Die Here gebruik moeilike omstandighede (soos vyande teen ons) om ons harte te toets: “Die smeltkroes is vir die silwer en die oond vir die goud, maar die HERE toets die harte.” (Spreuke 17:3). Wanneer kosbare metale getoets word, word die onsuiwerhede sigbaar. En wanneer die Here jou toets, word die sondes wat jóú belas en die Heilige Gees bedroef (v.24, die weg van smart) sigbaar. Vra dat God jou op die ewige weg sal lei. Hierdie is die weg wat jou hart sal verbly; die ewige weg wat na die hemel toe lei (v.24). Hierdie ewige weg staan in direkte kontras met die weg van sondaars in Psalm 1:6: “die weg van die goddelose sal vergaan.” Die gelowiges se weg word as volg beskryf in Jeremia 6:16: “So spreek die HERE: Staan op die weë, en kyk en vra na die ou paaie, waar tog die goeie weg is, en wandel daarin; en julle sal rus vind vir julle siel.” Uit die Nuwe Testament weet ons dat Jesus hierdie Ewige Weg is waarin ons moet wandel (Johannes 14:6). Maak Dawid se gebed jou eie:
“Deurgrond my, o God, en ken my hart; toets my en ken my gedagtes; en kyk of daar by my ‘n weg is van smart, en lei my op die ewige weg!” (v.23-24).